**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 27.01.2021, ora 08:00 – 28.01.2021, ora 08:00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 28.01.2021, ora 07:00**

**RÂURI**

**Debitele au fost în scădere**, exceptând cursurile inferioare ale Crișului Alb, Jiului, Oltețului, Vedei, Ialomiței, Buzăului și Bârladului unde au fost în creștere prin propagare.

Pe râurile din bazinul inferior al Oltului și bazinele mijlocii și inferioare ale Vedei, Argeșului și Ialomiței, debitele au fost în general staționare.

Formațiunile de gheață (gheaţă la maluri, năboi, izolat pod de gheață) existente pe râurile din Moldova și estul Transilvaniei au fost în extindere și intensificare, iar cele existente pe râurile din Maramureș și nordul Transilvaniei s-au menținut fără modificări importante.

Curge năboi pe cursurile superioare ale Mureșului și Bistriței (afluent al Siretului).

Debitele se situează la valori în jurul și peste mediile multianuale lunare, exceptând râurile din bazinele hidrografice: Târnave, Bistrița, bazinul mijlociu şi inferior al Prutului şi cursurile inferioare ale Argeşului şi Moldovei, unde sunt cuprinse între 30-90% din normalele lunare și râurile din bazinele hidrografice Bega Veche și Bârlad, unde au valori sub 30%.

Se situează peste:

- **COTA DE INUNDAȚIE** râul Tur la stația hidrometrică Micula (310+30)-jud. SM (sector îndiguit);

- **COTELE DE ATENȚIE** râurile la stațiile hidrometrice: Crasna – Domanești (400+58)-jud. SM și Berveni (490+12)-jud. SM și Crișul Alb – Chișineu Criș (600+14)-jud. AR, (sectoare îndiguite).

**Debitele vor fi, în general, în scădere.**

Formațiunile de gheață (gheaţă la maluri, năboi, izolat pod de gheață) existente vor fi în ușoară extindere și intensificare.

Se vor situa peste **COTELE DE ATENȚIE** râurile la stațiile hidrometrice: Tur – Micula (270+25)-jud. SM, Crasna – Domanești (400+45)-jud. SM și Berveni (490+5)-jud. SM (sectoare îndiguite).

**DUNĂRE**

**Debitul la intrarea în ţară (secţiunea Baziaş) în intervalul 27.01.2021 – 28.01.2021 a fost în creștere, având valoarea de 6400 m3/s**, peste media multianuală a lunii ianuarie (4950 m3/s).

În aval de Porţile de Fier debitele au fost în creștere pe sectorul Gruia – Călărași și în scădere pe sectorul Cernavodă – Tulcea.

**Debitul la intrarea în ţară (secţiunea Baziaş) va fi în creştere (7000 m3/s).**

În aval de Porţile de Fier debitele vor fi în creștere pe sectorul Gruia – Vadu Oii, staţionare pe sectorul Brăila – Galaţi și în scădere pe sectorul Isaccea – Tulcea.

**2.** **Situaţia meteorologică în intervalul 27.01.2021, ora 08:00 –28.01.2021, ora 06:00**

**Administraţia Naţională de Meteorologie** (A.N.M.) a emis la data de 27.01.2021, la ora 10:00, **Avertizarea Meteorologică nr. 14**, conform căreia:

**- INFORMARE METEOROLOGICĂ:** „*În intervalul 27 ianuarie, ora 10:00 – 28 ianuarie, ora 10:00, în regiunile estice și sud-estice vântul va prezenta intensificări și local vor fi rafale în general de 50...60 km/h. În zona Carpaților Meridionali și de Curbură rafalele vor atinge în general 55... 65 km/h, iar la altitudini de peste 1700 m se vor depăși 75...85 km/h și va fi viscol. Notă: în centrul și sudul Munteniei și local în Moldova, precum și în zonele de munte temporar va continua să ningă.”*

**- COD GALBEN:** „*În intervalul 27 ianuarie, ora 10:00 – 28 ianuarie, ora 10:00, în Dobrogea, estul Munteniei și în sud-estul Moldovei va continua să ningă moderat cantitativ și se va depune strat nou de zăpadă neuniform și consistent, iar vântul va avea rafale în general de 55...65 km/h, viscolind ninsoarea și determinând scăderea semnificativă a vizibilității.”*

**- COD PORTOCALIU:** ,,*În cursul zilei de miercuri (27 ianuarie), în județele Constanța și Tulcea vor fi intensificări susținute ale vântului, cu rafale de 70...80 km/h, va ninge însemnat cantitativ, zăpada va fi viscolită și troienită, iar vizibilitatea va scădea sub 50 m.”*

Această **Avertizare Meteorologică** a fost transmisă de Centrul Operativ pentru Situaţii de Urgenţă al Ministerului Mediului, Apelor şi Pădurilor către: Inspectoratul General pentru Situaţii de Urgenţă, Secretariatul General al Guvernului, Centrul de Situaţii al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătăţii, Ministerul Economiei, Ministerul Agriculturii şi Dezvoltării Rurale, Comisia Naţională pentru Controlul Activităţilor Nucleare, Serviciul de Protecţie şi Pază, Serviciul de Telecomunicaţii Speciale, S.C. Hidroelectrica S.A., Agenţia Naţională de Îmbunătăţiri Funciare, precum și către Comitetele Judeţene pentru Situaţii de Urgenţă, astfel:

- către prefecturile județelor: *ALBA, ARGEŞ, BACĂU, BRAŞOV, BRĂILA, BUZĂU, CĂLARAŞI, CONSTANŢA, COVASNA, DÂMBOVIŢA, GALAŢI, GORJ, HARGHITA, HUNEDOARA, IALOMIŢA, IAŞI, NEAMŢ, PRAHOVA, SIBIU, SUCEAVA, TULCEA, VASLUI, VÂLCEA şi VRANCEA (24 prefecturi) - INFORMARE;*

- către prefecturile județelor: *BRĂILA, CĂLĂRAŞI, CONSTANŢA, IALOMIŢA, GALAŢI şi TULCEA (6 prefecturi) - COD GALBEN;*

- către prefecturile județelor: *CONSTANŢA şi TULCEA (2 prefecturi) - COD PORTOCALIU.*

**ÎN ŢARĂ**

Valorile termice au continuat să scadă față de intervalul precedent în majoritatea regiunilor și s-au situat în jurul mediilor climatologice. Cerul a fost mai mult noros și temporar a nins, pe arii relativ extinse în sud-estul țării și la munte și doar izolat în restul teritoriului. În zona Munților Făgăraș, mai ales la altitudini de peste 1800 m, ninsorile au fost abundente, astfel la stația meteorologică Bâlea-Lac s-au cumulat cantități de apă de până la 73 l/mp, iar stratul de zăpada nou depus a depășit 60...70 cm. Ninsori în general moderate cantitativ s-au semnalat local și în Dobrogea. Vântul a suflat slab și moderat, cu intensificări temporare în estul și sud-estul țării, cu viteze în general de 55...65 km/h, iar în județul Tulcea, precum și în zona înaltă a Carpaților Meridionali și de Curbură, rafalele au atins local 75...85 km/h și izolat au depășit 90 km/h, viscolind ninsoarea, spulberând și troienind zăpada, ceea ce a determinat scăderea temporară a vizibilității. Stratul de zăpadă, măsurat în platformele stațiilor meteorologice, era prezent în zona de munte, până la 260 cm - Bâlea-Lac, în Dobrogea până la 46 cm la Mahmudia (jud. Tulcea), în cea mai mare parte a Munteniei până la 15 cm, local în estul Transilvaniei până la 17 cm și izolat în Crișana, Maramureș, Oltenia și Moldova sub 8 cm. Temperaturile maxime s-au încadrat între -4 grade la Întorsura Buzăului și 6 grade la Drobeta-Turnu Severin și Apa Neagră, iar la ora 06.00 valorile termice erau cuprinse între - 8 grade la Târgu Logrești și 2 grade la Buzău și Focșani.

***Observații:*** *începând de ieri, de la ora 06.00, au fost în vigoare 26 mesaje pentru fenomene meteorologice periculoase imediate: 2 avertizări cod portocaliu emise de SRPV Sibiu, 24 atenționări cod galben, câte 6 emise de SRPV Craiova, SRPV Timișoara și CNPM București, 5 emise de SRPV Bacău și 1 de SRPV Sibiu.*

**LA BUCUREŞTI**

Vremea a fost închisă și a continuat să se răcească ușor, astfel încât valorile termice s-au situat în jurul mediilor multianuale. Îndeosebi în prima parte a zilei a nins slab, iar stratul de zăpada, măsurat în platformele stațiilor meteorologice, avea grosimi cuprinse între 5 și 8 cm. Vântul a suflat slab până la moderat. Temperatura maximă a fost de 1 grad la toate stațiile meteorologice, iar la ora 06.00 se înregistrau -2 grade la Filaret și -1 grad la Afumați și Băneasa.

**3. Prognoza meteorologică în intervalul 28.01.2021, ora 08:00 –29.01.2021, ora 08:00**

**ÎN ŢARĂ**

Cerul va fi mai mult noros în cea mai mare parte a țării. Temporar va ninge, îndeosebi în prima parte a zilei, pe alocuri în est, centru și la munte, iar noaptea pe arii extinse în regiunile intracarpatice și izolat în rest. Spre sfârșitul nopții, în vestul, sud-vestul extrem, vor fi precipitații mixte și condiții de polei. Vântul va sufla slab și moderat, temporar cu intensificări la munte, iar în cursul zilei local și în sudul, centrul și estul teritoriului. Temperaturile maxime se vor încadra între -3 și 5 grade, iar cele minime, în general, între -8 și 0 grade.

**LA BUCUREŞTI**

Cerul va fi variabil, cu înnorări în prima parte a zilei, dar și spre sfârșitul nopții, când vor fi condiții de fulguială. Vântul va sufla în general moderat. Temperatura maximă se va situa în jurul valorii de 3 grade, iar cea minimă va fi de -7...-5 grade.

**4. Buletin nivometeorologic pentru perioada 27.01.2021, ora 20.00 – 28.01.2021, ora 20.00**

**Munţii Făgăraş:** **RISC 5 – FOARTE MARE**

Stratul proaspăt de zăpadă pulver depus, ușoară și fără coeziune, va depăși pe alocuri 80-100 cm. Intensificările vântului au determinat formarea de depozite în locurile adăpostite, ce vor depăși 2-3 m. Sub acest strat nou-depus se regăsesc plăci de vânt mai ales pe versanții nordici și nord-estici. Se vor forma plăci noi în următoarele 24 de ore, pe versanții sudici și estici, de grosimi mai reduse. În profunzime, stratul e constituit predominant din cristale fine și fațetate, cu câteva cruste de gheață intercalate. Stratul însemnat și instabil de zăpadă pulver, din partea superioară, poate aluneca spontan peste cel vechi, mai ales pe versanții înclinați, declanșându-se astfel avalanșe de dimensiuni medii și mari. La altitudini mai mici de 1800 de metri, stratul de zăpadă însemnat care s-a depus, poate de asemenea aluneca peste stratul vechi, înghețat, pe pantele mai înclinate, ducând la declanșarea avalanșelor de dimensiuni medii.

**Munţii Bucegi:** **RISC 4 - MARE**

În zonele înalte, stratul proaspăt de zăpadă pulver depășește pe alocuri 40-50 cm, îndeosebi pe versanții nordici. Se mențin plăcile de vânt recente, de pe versanții nordici și nord-estici, dar și cele vechi de pe versanții estici și sudici. Vântul intens, va forma plăci noi în următoarele 24 de ore, pe versanții sudici și estici, de grosimi mai reduse. Temperaturile scăzute au favorizat înghețarea și consolidarea zăpezii de la altitudini mai mici de 1800 m. În profunzime, straturile mai vechi sunt relativ stabile. La peste 1800 m, pe pantele suficient de înclinate, stratul instabil de zăpadă pulver din partea superioară poate aluneca spontan, peste plăcile de vânt mai vechi, ducând la declanșarea avalanșelor de dimensiuni medii și chiar mari. La altitudini mai mici de 1800 de metri, stratul de zăpadă proaspătă s-a depus peste stratul mai vechi, consolidat și înghețat în partea superioară. Pe pantele mai înclinate, atât spontan, cât și la supraîncărcări, se pot declanșa avalanșe de dimensiuni medii.

**Munţii Rodnei:** **RISC 2 - MODERAT**

La peste 1800 m, sunt prezente plăcile mai vechi de vânt, dar se întâlnesc și zone cu un strat de zăpadă proaspătă și recentă, de 5-15 cm. Pe văile și pantele adăpostite se menţin acumulările mai vechi de zăpadă. Sub 1800 m, stratul este mai redus și s-a consolidat odată cu răcirea accentuată a vremii. Pe văile şi în zonele adăpostite, zăpada spulberată de la altitudinile mai mari se regăseşte în depozite izolat însemnate. La peste 1400 metri vor fi condiții de avalanşe de dimensiuni mici în zonele cu acumulări mai importante de zăpadă.

**Munţii Parâng-Şureanu:** **RISC 3 - ÎNSEMNAT**

Vremea va fi geroasă, iar temporar se vor semnala ninsori ce vor mai depune un strat de zăpadă proaspătă de dimensiuni mai reduse. La peste 1800 m stratul de zăpadă proaspătă depășește pe alocuri 20 cm și sunt prezente plăcile de vânt formate recent pe versanții nordici și nord-estici, precum și cele mai vechi de pe versanții estici și sudici. În zonele adăpostite și pe văi se găsesc depozite însemnate de zăpadă, spulberată de pe creste. La supraîncărcări se pot declanșa avalanşe de dimensiuni medii pe pantele cele mai înclinate, riscul fiind mai ridicat în zonele unde sunt formate plăci de vânt și în zonele cu acumulări mari de zăpadă. Sub 1800 m zăpada este consolidată în mare parte. Pe pantele mai înclinate, la supraîncărcări, vor fi condiţii de avalanșe de dimensiuni mici și cu totul izolat medii.

**Munţii Ţarcu-Godeanu:** **RISC 3 - ÎNSEMNAT**

Vremea va fi geroasă, iar temporar va ninge slab. La peste 1800 m regăsim un strat de zăpadă recentă ce depășește pe alocuri 20 cm. Se mențin plăcile de vânt recent formate pe versanții nordici și nord-estici, precum și cele mai vechi formate pe versanții estici și sudici, acum acoperite cu zăpadă. În zonele adăpostite și pe văi se găsesc depozite mai însemnate de zăpadă, spulberată de pe creste. La supraîncărcări, pe pantele înclinate, se pot declanșa avalanşe de dimensiuni medii, riscul fiind mai ridicat în zonele unde sunt formate plăci de vânt și în zonele adăpostite, cu acumulări mari de zăpadă, îndeosebi în masivul Godeanu. Sub 1800 m stratul de zăpadă este consolidat și înghețat în mare parte. Pe pantele mai înclinate, la supraîncărcări, vor fi condiţii de avalanșe de dimensiuni mici și cu totul izolat medii.

**Munţii Călimani-Bistriţei-Ceahlău:** **RISC 2 - MODERAT**

Vremea va fi geroasă și trecător va ninge. Stratul de zăpadă va fi în mare parte consolidat. La peste 1800 m plăcile de vânt mai vechi formate în special pe versanții estici și sudici se vor menține, iar pe văile și în zonele adăpostite se vor menține în continuare depozitele mai însemnate de zăpadă. La supraîncărcări mari se pot declanșa izolat avalanşe pe pantele înclinate, îndeosebi în zonele unde sunt acumulări mai mari de zăpadă. La altitudini mai mici, stratul are dimensiuni mai reduse, e stabil și doar cu totul izolat, la supraîncărcări mari, vor fi condiţii pentru avalanșe de mici dimensiuni pe pantele mai înclinate, cu depozite mai importante. Sub 1500 m stratul este redus.

**Munţii Vlădeasa-Muntele Mare:** **RISC 2 - MODERAT**

Vremea va fi geroasă și trecător va mai ninge slab. Stratul de zăpadă este consolidat, iar la altitudini joase este și înghețat. Plăcile mai vechi de vânt se vor menţine în zonele înalte, mai ales pe versanții estici și sudici. Pe pantele mai înclinate, din zonele cu depuneri mai însemnate de zăpadă, la supraîncărcări mari, se pot declanșa izolat avalanșe de dimensiuni mici.

**Evoluția vremii în ultimele 24 de ore:**

Vremea a fost rece, local geroasă noaptea. Cerul a fost mai mult noros şi a nins în majoritatea masivelor montane. Pe arii restrânse, în Carpații Meridionali, s-au acumulat 15 l/mp și izolat peste 40 l/mp. Strat consistent de zăpadă s-a depus în Munții Făgăraș și izolat în Bucegi, de peste 70 cm (la Bâlea-Lac). Vântul a suflat slab și moderat, cu intensificări temporare atingând pe crestele din Carpații Meridionali și Orientali viteze de 80-95 km/h, viscolind ninsoarea și spulberând zăpada. Local s-a semnalat ceață, asociată cu depuneri de chiciură.

**Grosimea stratului de zăpadă în 27.01.2021, ora 14.00:**

**Carpaţii Meridionali:** 243 cm la Bâlea-Lac, 95 cm la Vf. Omu, 82 cm la Sinaia, 87 cm la Cuntu, 73 cm Vf. Țarcu, 71 cm la Păltiniș, 67 cm la Predeal, 59 cm la Parâng, și 36 cm la Fundata;

**Carpaţii Orientali:** 79 cm la Lăcăuți, 63 cm la Vf. Călimani, 47 cm la Penteleu, 42 cm la Bucin, 38 cm la Vf. Iezer și 35 cm la Ceahlău-Toaca;

**Carpaţii Occidentali:** 93 cm la Semenic, 49 cm la Stâna de Vale, 30 cm la Băișoara, 21 cm la Vf. Vlădeasa 1800 și 6 cm la Roșia Montană.

**Prognoza vremii în intervalul 27.01.2021, ora 20.00 – 28.01.2021, ora 20.00:**

Vremea va fi rece, geroasă noaptea și în cursul zilei de mâine la altitudini mai mari de 1700 m. Cerul va fi mai mult noros. Va ninge pe arii relativ extinse în Carpaţii Meridionali și Orientali și pe arii restrânse în rest. Izolat în zona Carpaţilor Meridionali şi de Curbură cantităţile de precipitaţii vor atinge și depăși 10-15 l/mp și izolat 20-25 l/mp. Vântul va sufla moderat, din sector nord-vestic la noapte și vestic în cursul zilei de mâine, cu intensificări temporare de 40-50 km/h în majoritatea masivelor și de 80-90 km/h pe crestele din Carpații Meridionali și din Orientali, viscolind ninsoarea sau spulberând zăpada, determinând scăderea semnificativă a vizibilității. Local se va semnala ceaţă asociată și cu depuneri de chiciură. Stratul de zăpadă va creşte îndeosebi în masivele din Carpaţii Meridionali şi de Curbură.

**Temperaturi prognozate în intervalul 27.01.2021, ora 20.00 - 28.01.2021, ora 20.00:**

**Peste 1800 m:** temperaturi minime: -19 la -14 gr.C; temperaturi maxime: -16 la -10 gr.C;

**Sub 1800 m:** temperaturi minime: -14 la -10 gr.C; temperaturi maxime: -11 la -4 gr.C.

**Vânt la peste 2000 m:** circulație din sector nord-vestic noaptea, apoi vestiv, cu rafale de 75-85 km/h.

**Izoterma de 0 grade:** la sol.

1. ***CALITATEA APELOR***

**2.1. Pe fluviul Dunărea**

Nu au fost semnalate evenimente deosebite.

**2.2. Pe râurile interioare**

Nu au fost semnalate evenimente deosebite.

**2.3. Pe Marea Neagră**

Nu au fost semnalate evenimente deosebite.

1. ***CALITATEA MEDIULUI***
2. **În domeniul aerului**

***Agenţia Naţională pentru Protecţia Mediului*** informează că, din rezultatele analizelor efectuate pentru data de 26.01.2021, în cadrul Reţelei Naţionale de Monitorizare, nu au fost înregistrate depășiri ale pragurilor de alertă pentru NO2 (dioxid de azot), SO2 (dioxid de sulf) și nici ale pragurilor de alertă și informare pentru O3 (ozon).

**A fost înregistrată depășirea valorii limită zilnice pentru indicatorul particule în suspensie PM10** (pulberi în suspensie cu diametrul sub 10 microni) la stațiile: ***AG-3, MM-5***. Concentrațiile au fost determinate în scop informativ, prin metoda nefelometrică, validarea valorilor urmând a fi efectuată după prelucrarea datelor obţinute prin metoda gravimetrică, care este metoda de referinţă în conformitate cu legislaţia naţională și europeană.

1. **În domeniul solului şi vegetaţiei**

Nu au fost semnalate evenimente deosebite.

1. **În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 26.01.2021-27.01.2021 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

1. **În municipiul Bucureşti**

Nu au fost semnalate evenimente deosebite.

 DIRECȚIA DE COMUNICARE, TRANSPARENȚĂ ȘI IT